CELEX: 32017R0781
Language: et
Date: 2017-05-05 00:00:00
Title: Komisjoni rakendusmäärus (EL) 2017/781, 5. mai 2017, millega tühistatakse toimeaine metüülnonüülketooni heakskiit kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmäärust (EL) nr 540/2011 (EMPs kohaldatav tekst )

6.5.2017   
            
            
               ET
            
            
               Euroopa Liidu Teataja
            
            
               L 118/1
            
         KOMISJONI RAKENDUSMÄÄRUS (EL) 2017/781,
   5. mai 2017,
   millega tühistatakse toimeaine metüülnonüülketooni heakskiit kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmäärust (EL) nr 540/2011
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 21 lõikes 3 teisena esitatud valikut ja artikli 78 lõiget 2,
   ning arvestades järgmist:
   
               (1)
            
            
               Komisjoni direktiiviga 2008/127/EÜ (2) kanti toimeaine metüülnonüülketoon nõukogu direktiivi 91/414/EMÜ (3) I lisasse. Komisjoni rakendusmäärusega (EL) nr 608/2012 (4) on nõutud, et teavitaja, kelle taotluse alusel lisati metüülnonüülketoon kõnealuse direktiivi lisasse, peab esitama kinnitavat lisateavet a) imetajate toksikoloogia ja ökotoksikoloogia uuringutes testitud materjali kirjelduse kohta; b) partii andmete ja valideeritud analüüsimeetodite kirjelduse kohta; c) metüülnonüülketooni säilimise ja toime asjakohase hindamise kohta, ning selle võimalike muundumissaaduste kohta keskkonnas ning d) vee- ja maismaaorganisme mõjutavate riskide kohta. See teave tuli esitada 30. aprilliks 2013 punktide a ja b puhul ning 31. detsembriks 2015 punktide c ja d puhul.
            
         
               (2)
            
            
               Direktiivi 91/414/EMÜ I lisas esitatud toimeaineid loetakse määruse (EÜ) nr 1107/2009 alusel heakskiidetuks ja need on loetletud komisjoni rakendusmääruse (EL) nr 540/2011 (5) lisa A osas.
            
         
               (3)
            
            
               Teavitaja ei esitanud 31. detsembriks 2015 kinnitavat lisateavet põhjenduse 1 punktide c ja d kohta. Samuti ei vastanud teavitaja komisjoni kirjale, millega anti talle võimalus oma olukorda selgitada, enne toimeaine heakskiidu tühistamise otsuse tegemist.
            
         
               (4)
            
            
               Seega on asjakohane tühistatakse metüülnonüülketooni heakskiit.
            
         
               (5)
            
            
               Rakendusmääruse (EL) nr 540/2011 lisa tuleks seepärast vastavalt muuta.
            
         
               (6)
            
            
               Liikmesriikidele tuleks anda aega kõnealust toimeainet sisaldavate taimekaitsevahendite lubade tühistamiseks. Asjakohane on piirata ajapikendust, mida liikmesriigid võivad anda vastavalt määruse (EÜ) nr 1107/2009 artiklile 46 kõnealust toimeainet sisaldavate taimekaitsevahendite jaoks.
            
         
               (7)
            
            
               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Heakskiidu tühistamine
   Toimeaine metüülnonüülketooni heakskiit tühistatakse.
   Artikkel 2
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa A osas jäetakse välja 238. rida, milles käsitletakse metüülnonüülketooni.
   Artikkel 3
   Üleminekumeetmed
   Liikmesriigid tühistavad toimeainet metüülnonüülketooni sisaldavate taimekaitsevahendite load hiljemalt 26. augustiks 2017.
   Artikkel 4
   Ajapikendus
   Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, on võimalikult lühike ja lõppeb hiljemalt 26. augustil 2018.
   Artikkel 5
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 5. mai 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 309, 24.11.2009, lk 1.
   
      (2)  Komisjoni 18. detsembri 2008. aasta direktiiv 2008/127/EÜ, millega muudetakse nõukogu direktiivi 91/414/EMÜ mitme toimeaine lisamisega (ELT L 344, 20.12.2008, lk 89).
   
      (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).
   
      (4)  Komisjoni 6. juuli 2012. aasta rakendusmäärus (EL) nr 608/2012, millega muudetakse rakendusmäärust (EL) nr 540/2011 seoses toimeainete denatooniumbensoaadi, metüülnonüülketooni ja taimeõlide/rohemündiõli heakskiitmise tingimustega (ELT L 177, 7.7.2012, lk 19).
   
      (5)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).